एक समर्थ कहानीकार किस प्रकार छोटी से छोटी घटना में अर्थ के स्तर-स्तर उद्घाटित करता हुआ उसकी व्याप्ति को मानवीय सत्य की सीमा तक पहुंचाता है, इसी अर्थ गर्भत्व में ही कहानी की सार्थकता है| इस दृष्टी से ‘चतुरी’, देवी’, ‘दो दाने’, ‘राजा साहब को ठेंगा दिखाया’ कहानी निराला की श्रेष्ठ रचनाएं हैं| पर एक जागरूक कहानीकार जीवन के प्रत्येक प्रसंग में निहित अंतर्विरोध को पकड़कर उसे सार्थकता प्रदान करता है| यहीं निराला कुछ कमजोर नजर आते हैं| जहां प्रसाद एवं समकालीन कहानीकारों के पात्रों में अंतर्द्वंद्व है, त्रिकोण का द्वंद्व है वहीं निराला की कहानियां मात्र समस्या-प्रधान हैं| वस्तु की दृष्टि से उल्लेखनीय हैं| अपितु शिल्प की दृष्टि से कुछ कमजोर हैं|